กรุงศรีฯได้ฤกษ์ลุยนาโนฯ
กรุงศรีฯ เปิดตัวสินเชื่อเถ้าแก่ทันใจ ลุยนาโนไฟแนนซ์ ใช้โมเดลอินโดฯ&nbsp; รายไหนจ่ายหนี้ตรงได้เงินคืน
13 ต.ค. 2559

กรุงศรีฯ เปิดตัวสินเชื่อเถ้าแก่ทันใจ ลุยนาโนไฟแนนซ์ ใช้โมเดลอินโดฯ  รายไหนจ่ายหนี้ตรงได้เงินคืน 
น.ส.ณญาณี เผือกขำ กรรมการผู้จัดการ บริษัท อยุธยา แคปปิตอล เซอร์วิสเซส หรือ กรุงศรี คอนซูมเมอร์ เปิดเผยว่า ได้เปิดตัวผลิตภัณฑ์ “สินเชื่อเถ้าแก่ทันใจ” ภายใต้ใบอนุญาตประกอบธุรกิจสินเชื่อรายย่อยเพื่อการประกอบอาชีพภายใต้การกำกับ หรือนาโนไฟแนนซ์ โดยประยุกต์รูปแบบ (โมเดล) ธุรกิจธนาคารบีอาร์ไอของอินโดนีเซีย ที่ประสบความสำเร็จในการปล่อยสินเชื่อไมโครไฟแนนซ์ จนมีสัดส่วนถึง 36% ในพอร์ต
ทั้งนี้ ธนาคารบีอาร์ไอจะเน้นสร้างวินัยการเงิน หากเป็นลูกค้าผ่อนชำระดีสม่ำเสมอจะให้สิทธิประโยชน์ เช่น เงินคืน (แคชแบ็ก) ส่งผลให้หนี้ที่ไม่ก่อให้เกิด รายได้ (เอ็นพีแอล) ของธนาคารบีอาร์ไอต่ำกว่า 2% ในช่วง 10 ปีที่ผ่านมา
สำหรับสินเชื่อเถ้าแก่ทันใจ หากลูกค้าผ่อนชำระตรงเวลาติดต่อกัน 6 รอบบัญชีขึ้นไป จะได้รับเครดิตเงินคืน 10% จากยอดดอกเบี้ย และหากเป็นลูกค้าครบ 1 ปี มีประวัติการชำระเงินตรงเวลาอย่างต่อเนื่อง จะได้รับสิทธิพิเศษ บัตรสินเชื่อเถ้าแก่ทันใจพร้อมวงเงินสินเชื่อหมุนเวียนเพิ่มเติม สามารถนำบัตรไปใช้เบิกถอนเงินสดจากเครื่องเอทีเอ็มได้สูงสุด 100% ของวงเงินสินเชื่อหมุนเวียน รวมทั้งสามารถผ่อนชำระสินค้าและบริการ เพื่อการประกอบอาชีพได้ด้วยอัตราดอกเบี้ยพิเศษจาก ร้านค้าตัวแทนกรุงศรีเฟิร์สช้อยส์อีกด้วย
ทั้งนี้ ได้ให้บริการสินเชื่อดังกล่าวมาแล้ว 1 เดือน ใน 2 จังหวัดนำร่อง คือ กรุงเทพฯ และชลบุรีที่มีศักยภาพสูงก่อน มุ่งเน้นเจ้าของกิจการที่มีหลักแหล่งชัดเจนและดำเนินกิจการมาไม่ต่ำกว่า 1 ปี ในธุรกิจอาหารเครื่องดื่ม เสื้อผ้าเครื่องประดับ และธุรกิจความงาม ขณะนี้มีลูกค้าแล้ว 62 ราย ตั้งเป้าเพิ่มฐานลูกค้าเป็น 5,500 ราย และยอดปล่อยสินเชื่อใหม่ 170 ล้านบาท ภายในสิ้นปี 2560
น.ส.ณญาณี กล่าวว่า ปัญหาหลักของผู้ประกอบธุรกิจนาโนไฟแนนซ์ คือ ความเสี่ยงเกิดเอ็นพีแอล เพราะเป็นสินเชื่อที่ไม่มีหลักประกัน และต้นทุนประกอบการสูงกว่าสินเชื่อบุคคลถึง 20% จากต้นทุนพนักงานติดต่อและติดตามหนี้ที่เพิ่มขึ้น 
“หากเอ็นพีแอลของนาโนไฟแนนซ์มากกว่าสินเชื่อบุคคล 2 เท่า หรือมาอยู่ราว 7% ก็ยังพอรับไหว เพราะความเสี่ยงกับต้นทุนสูง ทำให้คิดดอกเบี้ย 36% ตอนนี้อัตราอนุมัติเรา 60% เพราะกลุ่มเป้าหมาย คือคนที่ไม่เคยเป็นหนี้มาก่อนจึงอนุมัติง่าย” น.ส.ณญาณี กล่าว
น.ส.ณญาณี กล่าวว่า การดำเนินธุรกิจนาโนไฟแนนซ์ในช่วง 1 ปีจากนี้ จะทดลองตลาดว่าโมเดลที่วางไว้เหมาะสมกับสภาพตลาดของไทยหรือไม่ เพราะจากการสำรวจพบว่าความต้องการสินเชื่อของธุรกิจรายย่อยมีอยู่มาก แต่ธุรกิจนาโนไฟแนนซ์ที่มีผู้ได้รับใบอนุญาต 27 บริษัท มีจำนวนลูกค้าทั้งระบบ 2.6 หมื่นราย หรือวงเงินกว่า 622 ล้านบาทเท่านั้น 
สำหรับสินเชื่อเถ้าแก่ทันใจ ลูกค้าสมัครได้โดยไม่ต้องยื่นเอกสารรายได้ หรือรายการเดินบัญชีย้อนหลัง 6 เดือน และไม่ต้องมีผู้ค้ำประกัน ให้วงเงินสูงสุด 1 แสนบาท คิดอัตราแบบลดต้นลดดอกที่ 36% ต่อปี เฉลี่ยดอกเบี้ยคงที่ 1.7% ต่อเดือน ผ่อนขั้นต่ำ 5% ของวงเงิน ปิดบัญชีก่อนกำหนดได้โดยไม่เสียค่าธรรมเนียม ลูกค้าชำระเงินผ่านสาขาของธนาคารหรือเคาน์เตอร์เซอร์วิสทั่วประเทศโดยไม่มีค่าธรรมเนียม